Rikunarita-ORG/Wikinium huggingface dataset:
# Simanes prefektūra[labot | labot pirmkodu]

| **島根県 Shimane-ken** |
| --- |
|  |
| Administratīvais centrs: | Macue |
| Reģions: | Čjūgoku |
| Sala: | Honsju |
| Gubernators: |  |
| Platība: | 6 707,29 km² (18. vieta) |
| Iedzīvotāju skaits (2006): | 761 503 (46. vieta) |
| Iedzīvotāju blīvums: | 114/km² |
| Pašvaldību skaits: | 23 |
| Mājaslapa: | www.pref.shimane.lg.jp |
| Prefektūras simbols: |
|  |

**Simanes prefektūra** (japāņu: 島根県, *Shimane-ken*) ir Japānas prefektūra, kas atrodas Čjūgoku reģionā, Honsju salā. Simanes prefektūras administratīvais centrs ir Macue. Tā ir otrā mazāk apdzīvotā prefektūra Japānā pēc austrumos esošās Totori prefektūras. Prefektūra ir iegarenas formas, kas stiepjas no valsts austrumiem rietumu virzienā, ar Čjūgoku kalniem dienvidos un Japāņu jūru ziemeļos. Lielākā daļa pilsētu ir izvietojušās gar Japāņu jūras krastu. Idzumo pilsētā atrodas Idzumo Taisa, kas ir viena no Japānas vecākajām sintoisma svētnīcām.

Pie prefektūras pieskaitāma arī neliela salu grupa Japāņu jūrā — Oki Salas. Tāpat pie prefektūras arī skaitās Liankūra salas, par kurām kopš Otrā pasaules kara notiek strīds starp Dienvidkoreju (pašreiz pārvalda) un Japānu.

Simanes prefektūras ainava
## Ārējās saites

* Vikikrātuvē par šo tēmu ir pieejami multivides faili. Skatīt: Simanes prefektūra.

* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* Oficiālā tīmekļa vietne
# Datorspēle

*Spacewar!*, 1961. gadā izstrādātā spēle priekš PDP-1, bieži tiek uzskatīta par pirmo datorspēli. Tā sastāv no divu spēlētāju kosmosa kuģiem, kuri manevrējot ap centrālo zvaigzni mēģina viens otru iznīcināt
**Datorspēle** ir videospēle, kuru spēlē, izmantojot personālo datoru. Nereti ar šo jēdzienu saprot jebkura veida videospēli. Spēles uz spēļu automātiem nav pieskaitāmas pie datorspēlēm. Tās ir attīstījušās no vienkāršas grafikas un ļoti ierobežotām iespējām kā *Spacewar!*, uz gan vizuāli, gan iespēju ziņā daudz attīstītākām.

Datorspēles parasti tiek radītas, spēļu izstrādātājiem sadarbojoties ar citiem speciālistiem, kā grafiskajiem māksliniekiem. Tās tiek izdotas neatkarīgi vai arī sadarbojoties ar spēļu izdevēju. Tās var izplatīt fiziskā formātā - DVD un CD, vai arī ar interneta lejupielādi kā *Direct2Drive* un *Steam*. Katrai spēlei prasības, lai to varētu pilnvērtīgi spēlēt, atšķiras, daļai spēļu var būt arī nepieciešams savienojums ar internetu.

## Atsauces
# Dabasgāze

Gāzes deglis mājsaimniecībā
**Dabasgāze** ir no ogļūdeņražiem sastāvoša gāze, kas veidojusies un uzkrājusies Zemes garozā. Tās galvenā sastāvdaļa ir metāns un 0—20 % citi ogļūdeņraži. Dabasgāze ir viena no galvenajām tautsaimniecībā izmantojamām deggāzēm.

Vairums dabasgāzes ir veidojusies divos mehānismos: biogēnajā un termogēnajā. Biogēnajā procesā gāzi izdala mikroorganismi purvos, organismu atlieku sakopojumos, seklos nogulumos. Dziļāk Zemes dzīlēs pie augstākas temperatūras un spiediena gāze termogēnajā procesā veidojas no nogulumos esošām organismu atliekām.

Pirms dabasgāzi nogādā patērētājiem, to parasti attīra, atstājot pamatā tikai metānu. Metāns ir gāze bez smaržas un krāsas. Lai vieglāk būtu noteikt noplūdes, dabasgāzei pievieno odorantus, kuriem ir spēcīga smaka.

Dabasgāzei, salīdzinot ar citiem kurināmā veidiem, priekšrocība ir samērā zemā cena un tas, ka to sadedzinot, nerodas gandrīz nekādi izmeši. Tai sadegot, izdalās gandrīz tikai oglekļa dioksīds un ūdens tvaiks. Dabasgāzes 1 m³ siltumspēja ir aptuveni 35 600 kJ.

Dabasgāzi plaši izmanto ķīmiskajā rūpniecībā. No metāna iegūst etilēnu un acetilēnu, kurus tālāk izmanto dažādu produktu ražošanai. Tāpat metānu izmanto ūdeņraža rūpnieciskai ieguvei.

## Sastāvs

Dabasgāzes tipiskais sastāvs:| Viela | Ķīmiskā formula | Procentuālā daļa |
| --- | --- | --- |
| metāns | CH4 | 70—90 % |
| etāns | C2H6 | 0—20 % |
| propāns | C3H8 |
| butāns | C4H10 |
| oglekļa dioksīds | CO2 | 0—8 % |
| skābeklis | O2 | 0—0,2 % |
| slāpeklis | N2 | 0—5 % |
| sērūdeņradis | H4S | 0—5 % |
| cēlgāzes | Ar, He, Ne, Xe | neliels daudzums |

## Gāzes smarža

Dabasgāze nesmaržo pati par sevi. Tomēr drošības nolūkos dabasgāzei tiek pievienots smaržīgs savienojums, parasti merkaptāns, kas piešķir tai spēcīgu, nepatīkamu smaržu, līdzīgu sapuvušām olām vai sēram. Šī smarža palīdz cilvēkiem vieglāk pamanīt gāzes noplūdes, jo dabasgāze ir viegli uzliesmojoša un potenciāli bīstama. Pateicoties šim pievienotajam smaržīgam komponentam, noplūdes var ātri atklāt un novērst, novēršot iespējamos negadījumus.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Dabasgāze.

* *Encyclopædia Britannica* raksts (angliski)
* *Visuotinė lietuvių enciklopedija* raksts (lietuviski)
* Krievijas Lielās enciklopēdijas raksts (krieviski)
* Krievijas Lielās enciklopēdijas raksts (2004-2017) (krieviski)
* *Encyclopædia Universalis* raksts (franciski)
* Enciklopēdijas *Krugosvet* raksts (krieviski)
# Taivānas aborigēni[labot | labot pirmkodu]

Viens no Taivānas aborigēniem.
**Taivānas aborigēni** (ķīniešu: 原住民, piņjiņs - *yuánzhùmín*, taivāniešu - *gôan-chū-bîn*) ir termins, kurš tiek lietots, lai apzīmētu Taivānā dzīvojošos pirmiedzīvotājus. Lai gan ir vairāki nostāsti par Taivānas aborigēnu izcelsmi, zinātniskie pētījumi liecina, ka to priekšteči dzīvoja uz salas pirms aptuveni 8000 gadiem, pirms 17. gadsimtā norisinājās masveida ķīniešu ieceļošana. Taivānas aborigēnus pieskaita pie austronēziešu tautām, tie gan ģenētiski, gan lingvistiski ir radniecīgi tām tautām, kuras apdzīvo Filipīnas, Malaiziju, Indonēziju, Madagaskaru un Okeāniju.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Taivānas aborigēni.
# Abu Sicīliju karaliste[labot | labot pirmkodu]

Abu Sicīliju lielais ģerbonis
Karalistes teritorija
**Abu Sicīliju karaliste** pastāvēja no 1816. līdz 1861. gadam un bija lielākā valsts Apenīnu pussalā pirms Itālijas Karalistes izveidošanas. Abu Sicīliju karaliste bija Sicīlijas Karalistes mantiniece, kas 1282. gadā bija sadalījusies Sicīlijas salā un Neapoles Karalistē.

Lai arī jau kopš 1735. gada Sicīlijā un Neapolē valdīja Burbonu dinastijas karalis, abas karalistes legāli turpināja pastāvēt atsevišķi. Arī pēc apvienotās karalistes izveidošanas valstī saglabājās divas galvaspilsētas - Neapole un Palermo.

Pēc tam, kad no Neapoles troņa 1815. gadā tika gāzts Napoleona I ieceltais karalis, Francijas maršals Mirats, iepriekšējais Burbonu karalis Ferdinands, kurš Sicīlijā valdīja kā Ferdinands III un Neapolē kā Ferdinands IV, atgriezās no Sicīlijas Neapolē, likvidēja konstitucionālo monarhiju abās karalistēs un 1816. gada 12. decembrī izveidoja apvienoto karalisti, kurā kā Ferdinands I ieviesa absolūtisma režīmu, kas pastāvēja Austrijas Impērijas ietekmē un aizsardzībā.

1820. gada jūlijā sākās militāra sacelšanās, un Ferdinandam I nācās pieņemt konstitūciju, taču Austrijas Impērijas armija 1821. gadā ieņēma Neapoli, apspieda liberāļus un atjaunoja absolūtisma režīmu. Karalis Francisks I turpināja konservatīvo kursu, taču panāca, ka 1827. gadā no valsts tika izvests austriešu karaspēks. Karaļa Ferdinanda II varas gadi bija salīdzinoši progresīvi līdz 1837. gadam, kad tika apspiesti protesti, kas pieprasīja konstitūciju. 1848. gada 12. janvārī Palermo sākās revolūcija, kas drīz pārmetās uz Itāliju un 29. janvārī karalis bija spiests izsludināt konstitūciju. Jaunais parlaments tika atlaists 1849. gada 13. martā un atjaunota absolūtā monarhija. Dumpis Sicīlijā tika apspiests 1849. gada 15. maijā un jebkāds liberālisms turpmākajos gados netika pieļauts.

Jaunais karalis Francisks II 1859. gadā neizmantoja Sardīnijas Karalistes piedāvājumu kopīgi sadalīt centrālo Itāliju. 1860. gada maijā Garibaldi sāka karagājienu, lai gāztu Burbonus un apvienotu Itāliju. Sākoties armijas un valdības sabrukumam, Francisks II 1860. gada 6. septembrī pameta Neapoli un karalistē no ziemeļiem iebruka arī Sardīnijas Karalistes karaspēks. Pēc pēdējās pretošanās sagrāves, 1861. gada 13. februārī Francisks II bēga uz Romu un 20. martā karaliste beidza pastāvēt.

## Karaļu saraksts

* Ferdinands I, 1816-25.
* Francisks I, 1825-30.
* Ferdinands II, 1830-59.
* Francisks II, 1859-61.
# The Hollywood Reporter[labot | labot pirmkodu]

The Hollywood Reporter|  |
| Veids |
izklaides |
| Redaktors |
Dženisa Mina |
| Valoda |
angļu |
| Uzņēmums | *Prometheus Global Media* |
| Izdevniecības valsts |  Losandželosa, Kalifornija, ASV |
| Pirmais izdevums |
1930. gada 3. septembrī |
| Regularitāte |
iknedēļas |
| Tīmekļa vietne |
 |

The Hollywood Reporter, saīsināti **THR**, ir ASV iknedēļas preses izdevums, kas pirmo reizi izdots 1930. gadā un koncentrējas uz Holivudas mākslas filmām, televīziju un izklaides nozari, kā arī veido rakstus par modi, finansēm, likumu, tehnoloģijām, dzīvesstilu un politiku Holivudā.

Izdevuma redakcija atrodas Losandželosā. THR ietilpst *Guggenheim Media* izklaides grupā, kurā ietilpst arī *Billboard* un *Pret-a-Reporter* žurnāli. Pašreizējā redaktore Dženisa Mina 2010. gadā atjaunoja neregulāro THR izdevumu kā iknedēļas žurnālu ar tīmekļa vietni un mobilo lietotni.

## Atsauces

## Ārējās saites

* Oficiālā tīmekļa vietne
# Meitasuzņēmums

**Meitasuzņēmums** (arī **meitas uzņēmums**) ir iekšzemes uzņēmums, no kura vismaz 90% pieder galvenajam uzņēmumam vai vienam vai vairākiem tā apakšuzņēmumiem. Meitas uzņēmuma pamatfunkcija ir nodrošināt paplašināšanos vai atbalstu mātes uzņēmumam, izmantojot savas resursus un darbības. Tas var tikt izveidots, lai iegūtu labāku piekļuvi citiem tirgiem vai izmantotu vietējās resursus un priekšrocības. Meitas uzņēmums var arī tikt izveidots, lai nodrošinātu darbību atdalīšanu vai risku novēršanu starp dažādām uzņēmuma daļām.

## Kontrole un pārvaldība

Meitas uzņēmums parasti ir pilnībā vai daļēji kontrolēts no mātes uzņēmuma puses. Tas nozīmē, ka mātes uzņēmumam ir tiesības lemt par meitas uzņēmuma stratēģiju, finansēm un pārvaldību. Kontrole parasti tiek īstenota arī caur valdes locekļiem vai līdzīgiem struktūras elementiem, kas tiek iecelti no mātes uzņēmuma.

## Nodokļi un regulējums

Meitas uzņēmums un mātes uzņēmums tiek uzskatīti par atsevišķiem juridiskiem entitātiem un nodokļu maksātājiem. Tādēļ katram uzņēmumam ir jāveic atsevišķa nodokļu deklarēšana un maksāšana atbilstoši vietējai nodokļu likumdošanai. Tomēr nodokļu režīmi un atvieglojumi var atšķirties atkarībā no valsts vai reģiona, kurā meitas uzņēmums darbojas.

## Piemēri un lietojums

Meitas uzņēmumi ir plaši izplatīti visās nozarēs un tiek izmantoti dažādos mērķos. Piemēram, starptautiski uzņēmumi var izveidot meitas uzņēmumus, lai iegūtu labāku piekļuvi vietējiem tirgiem un pielāgotu savu darbību konkrētajai valstij vai reģionam. Tāpat meitas uzņēmumi var tikt izmantoti arī darbību segmentēšanai, resursu efektīvākai izmantošanai vai juridiskai atdalīšanai.

## Atsauces
# Tengoku to Jigoku[labot | labot pirmkodu]

| *Tengoku to Jigoku* |
| --- |
|  |
| Oriģinālais nosaukums | *Tengoku to Jigoku* |
| Žanrs |
kriminālfilma |
| Režisors |
Akira Kurosava |
| Galvenajās lomās | * Toširo Mifune
* Tacuja Nakadai
* Kjoko Kagava
* Tacuja Mihaši
* Jutaka Sada
 |
| Studija | * *Kurosawa Films*
* *Toho*
 |
| Izdošana | * 1963. gada 1. marts (Japāna)
 |
| Ilgums |
143 minūtes |
| Valsts |  Japāna |
| Valoda |
japāņu |
| Budžets |
230 miljoni ¥ |
| Kopējie ienākumi |
460,2 miljoni ¥ |
| **IMDb profils** |

Tengoku to Jigoku (japāņu: 天国と地獄) ir 1963. gada Japānas kriminālfilma, kuras režisors ir Akira Kurosava. Filmā galvenās lomas atveido Toširo Mifune, Tacuja Nakadai, Kjoko Kagava, Tacuja Mihaši un Jutaka Sada. Filma ir balstīta uz Evana Hantera 1959. gada romānu *King's Ransom*.

Filma stāsta par Jokohamas apavu uzņēmuma vadītāju, kurš kļūst par izspiešanas upuri, kad kļūdas dēļ tiek nolaupīts un turēts gūstā viņa šofera dēls, lai prasītu izpirkuma maksu.

Filmas *Tengoku to Jigoku* pirmizrāde notika 1963. gada 1. martā. Filma saņēma plašu kritiķu atzinību. Tīmekļa vietnē *Rotten Tomatoes* tai ir 95% vērtējums.

## Sižets

Jokohams apavu uzņēmuma vadītājs Kingo Gondo saņem zvanu, ka viņa dēls ir nolaupīts un viņam ir jāmaksā 30 miljonu jenu, lai viņu atbrīvotu. Tomēr kļūdas dēļ tiek nolaupīts nevis Gondo dēls, bet gan viņa šofera dēls. Pēc ilgām pārdomām un spiediena Gondo nolemj maksāt izpirkuma summu, lai gan patiesībā tā viņam ir nepieciešama, lai nodrošinātu savu pozīciju uzņēmumā, kurā notiek cīņa par varu. Šofera dēls Šinči tiek atbrīvots, taču nolaupītājam un viņa līdzdalībniekiem izdodas aizbēgt no policijas.

Tā kā Gondo uzņēmumā zaudē pozīcijas naudas trūkuma dēļ, viņš tiek atlaists. Vienlaikus viņš sabiedrībā tiek uzskatīts par varoni, samaksājot izpirkuma maksu par šofera dēlu. Gondo nonāk finansiālās grūtībās, un mājās ierodas kreditori un tiesu izpildītāji. Uz apavu uzņēmumu prese sāk izdarīt spiedienu, tāpēc tas lūdz Gondo atgriezties. Gondo paziņo, ka viņš nevēlas uzņēmumā būt marionete un atver savu mazu apavu rūpnīcu.

Izvērtējot visus pierādījumus, tiek secināts, ka nolaupītājs ir medicīnas students Džindžiro Takeuči, taču pierādījumu trūkuma dēļ apcietināt viņu nevar. Baidoties no policijas, viņš pārdod tīru heroīnu diviem līdzdalībniekiem, nogalinot viņus. Policija atrod abus mirušos narkomānus. Policija izveido slazdu, ieliekot avīzē paziņojumu, ka abi līdzdalībnieki ir vēl dzīvi. Takeuči, uzskatot, ka abi ir dzīvi, atgriežas savā mājā, kur tiek arestēts. Takeuči tiek sodīts ar nāvi un pirms nāves soda izpildes vēlas runāt ar Gondo. Viņš Gondo paziņo, ka nenožēlo savu rīcību, atklājot, ka skaudība, katru dienu redzot Gondo māju kalnā, tuvināja viņu noziegumam. Viņš tomēr emocionāli sabrūk, un sargi viņu aizved.

## Atsauces

## Ārējās saites

* *IMDb* profils (angliski)
* *AllMovie* profils (angliski)
* *Turner Classic Movies* profils (angliski)
* *TV.com* profils (angliski)
* *Metacritic* profils (angliski)
* *Box Office Mojo* profils (angliski)
* *Rotten Tomatoes* profils (angliski)
# Bads

No bada izkāmējuši Britu Indijas iedzīvotāji Bengalūru apkaimē 1877. gadā
**Bads** ir liels vai pilnīgs pārtikas trūkums ilgstošā laika periodā. To var izraisīt karš, neražas gads, katastrofas, darbaspēka trūkums, inflācija un/vai valdības politika. Bads parasti ir saistīts ar nepietiekamu uzturu, epidēmijām un paaugstinātu mirstību.

Masveida bada laikā parasti mirst vairāk vīriešu nekā sieviešu. visvairāk dzīvību atņem nevis pats bads, bet gan ar to saistītās slimības. Masveida badam ir arī citas sekas. Piemēram, strauji pieaug pašnāvību skaits, samazinās dzimstība (parasti pēc bada beigām dzimstība īslaicīgi pieaug, bet pēc tam atkal samazinās) un laulību skaits. Masveida bads izraisa būtiskas izmaiņas iedzīvotāju demogrāfiskajā struktūrā, jo īpaši strauji samazinās bērnu un gados vecāku cilvēku īpatsvars un palielinās sieviešu īpatsvars.

## Mūsdienās

Nepietiekama uztura skarto iedzīvotāju īpatsvars saskaņā ar ANO 2013. gada statistiku
Mūsdienās viens no reģioniem, kuros visspilgtāk izpaužas bads un ar to saistītās problēmas, ir Subsahāras Āfrika.

No 2020. gada izsalkušo cilvēku skaits pasaulē palielinās, pēdējo piecu gadu laikā to skaits pieaugs par desmitiem miljonu. Nepietiekams uzturs ir iemesls aptuveni 45 % no visiem nāves gadījumiem bērniem līdz piecu gadu vecumam. Katru gadu no bada izraisītām slimībām mirst vairāk nekā 5 miljoni mazu bērnu.

## Skatīt arī

* Bads Krimā (1921—1923)
* Holodomors
* Lielais bads Īrijā

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Bads.

* *Encyclopædia Britannica* raksts (angliski)
* Ukrainas Interneta enciklopēdijas raksts (angliski)
* Krievijas Lielās enciklopēdijas raksts (krieviski)
# Pamatforma[labot | labot pirmkodu]

**Pamatforma** ir apzīmējums, ko latviešu valodā lieto divās nozīmēs. Pēc izplatītākās definīcijas pamatforma ir sintaktiski neatkarīga vārda forma, piemēram, lietvārdam tā ir nominatīvs, savukārt darbības vārdam — nenoteiksme.

Šajā sakarā līdzīgs ir **lemmas formas** jēdziens — tā ir forma, kurā kādā konkrētā valodā ir pieņemts ievietot vārdus vārdnīcā.

Pēc otras definīcijas pamatformas ir vārda formas, kas ļauj atvasināt visu tā locījumu paradigmu. Šajā nozīmē par pamatformām latviešu valodā visbiežāk runā darbības vārdu sakarā, darbības vārda pamatformas ir nenoteiksmes celms, tagadnes celms un pagātnes celms, piemēram, *cel-t : ceļ-u : cēl-u*, *dziedā-t : dzied-u : dziedāj-u* vai *strādā-t : strādāj-u : strādāj-u*.

Latviešu valodniece Andra Kalnača izmanto pamatformas apzīmējumu pirmajā nozīmē (*darbības vārda pamatforma ir nenoteiksme jeb infinitīvs*), savukārt otrajā nozīmē viņa izmanto apzīmējumus **formveidošanas celmi** jeb **pamatcelmi** (*darbības vārda gramatisko formu sistēmas pamats ir trīs formveidošanas celmi jeb pamatcelmi*).

## Atsauces
# Jautājums[labot | labot pirmkodu]

Jautājuma zīme
**Jautājums** ir izteikums, kas izsaka vēlmi iegūt informāciju, skaidrojumu vai atbildi no kāda cita. Jautājums tiek uzdots, lai noskaidrotu faktus, viedokļus, motivāciju vai lai veicinātu sarunu un diskusiju. Parasti jautājumi tiek formulēti ar īpašiem jautājuma vārdiem, piemēram, "kas", "kā", "kur", "kad", "kāpēc" un "cik", vai arī izmantojot inversiju, piemēram, "Vai vari man palīdzēt?".

Jautājumi ir būtiska saziņas daļa, jo tie veicina dialogu, izzināšanu un sapratni starp cilvēkiem.

Jautājumiem var būt dažādi mērķi:

1. Informācijas iegūšana: "Kas ir tava mīļākā grāmata?"
2. Skatījuma vai viedokļa uzzināšana: "Ko tu domā par šo filmu?"
3. Problēmas risināšana: "Kā mēs varam atrisināt šo problēmu?"
4. Skaidrojuma lūgšana: "Kāpēc debesis ir zilas?"
5. Darbības veikšana: "Vai vari aizvērt logu?"

## Ārējās saites

* Vikikrātuvē par šo tēmu ir pieejami multivides faili. Skatīt: Jautājums.

* Stanfordas Filozofijas enciklopēdijas raksts (angliski)
# Vārdšķira

**Vārdšķiras** ir leksiski gramatiskas vārdu klases, kurās ir apvienoti vārdi pēc kopīgām pazīmēm to leksiskajā nozīmē (resp., semantikā) un to gramatiskajā (resp., morfoloģiskajā un sintaktiskajā) lietojumā. Latviešu valodā parasti šķir desmit vārdšķiras: lietvārdus, darbības vārdus, īpašības vārdus, vietniekvārdus, apstākļa vārdus, skaitļa vārdus, partikulas, izsauksmes vārdus, prievārdus un saikļus. Dažus vārdus, piemēram, ‘kaut’, ‘lai’, ‘vai’, var iekļaut vairākās vārdšķirās.

## Atsauces
# Pelašķis

| Parastais pelašķis *Achillea millefolium* |
| --- |
|  |
|  |
| Klasifikācija |
| Valsts | Augi (*Plantae*) |
| Nodalījums | Segsēkļi (*Magnoliophyta*) |
| Klase | Divdīgļlapji (*Magnoliopsida*) |
| Rinda | Asteru rinda (*Asterales*) |
| Dzimta | Kurvjziežu dzimta (*Asteraceae*) |
| Ģints | Pelašķi (*Achillea*) |
| Suga | Parastais pelašķis (*A. millefolium*) |
|  |
|  **Parastais pelašķis Vikikrātuvē** |

**Parastais pelašķis** (*Achillea millefolium*) ir kurvjziežu dzimtas pelašķu ģints augu suga, kuras dabiskais izplatības areāls ir Ziemeļu puslodes mērenā josla. Ļoti plaši sastopams Eirāzijā, tostarp visā Latvijas teritorijā.

Atsevišķi eksemplāri un dažāda lieluma grupas aug pļavās, tīrumos, ceļmalās, karjeros un dažādās sausās nezālienēs.

Parastais pelašķis ir ārstniecības augs, no kura gatavo tējas, un garšaugs. Tas tiek audzēts arī kā dekoratīvs augs un augs, no kura bites ievāc medu.

## Morfoloģija

Parastais pelašķis ir daudzgadīgs, 15-70 cm garš lakstaugs. Tā stublājs ir stāvs, stīvs, vienkāršs, tas ir īsi apmatots un zaro ziedkopā.

Lapas ir izvietotas uz stublāja un pie pamatnes rozetē. Rozetes lapas ar ir kātu, bet stublāja lapas ir sēdošas. Visas lapas ir divkārt vai trīskārt plūksnaini dalītas, aptuveni 4-10 cm garas un 1-4 cm platas. Pēdējās pakāpes plūksnas ir sīkas, lineāras vai lineāri lancetiskas.

Ziedi ir kurvīši, vairogskarā stublāja galā. Kurvīša gultne ir ar plēkšņlapiņām. Vīkallapas ir zālainas un stāv vairākās rindās. Mēlziedi ir pieci, balti vai iesārti violeti, tā gals ir sīkzobains. Stobrziedi ir pelēcīgi balti. Kausmatiņu nav. Auglis ir plakans sēklenis. Zied no jūnija līdz oktobrim.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Pelašķis.

* *Encyclopædia Britannica* raksts (angliski)
* *Encyclopædia of Life* raksts (angliski)
# Inčhona

| Inčhona  |
| --- |
| pilsēta |
| 인천 |
|  |
|  |
|

|  |
| --- |
|  **Karogs** |

 |
| Inčhona |
|
Koordinātas: ﻿ / ﻿ |
| Valsts | **Dienvidkoreja** |
| Platība |
|  • Kopējā |
1 062,63 km2 |
| Iedzīvotāji
(2025) |
|  • kopā |
3 049 315 |
|  • blīvums |
2 787,8/km² |
| Laika josla |
KST (UTC+9) |
| Mājaslapa | www.incheon.go.kr |
|  **Inčhona Vikikrātuvē** |

**Inčhona** (인천; *Inch'ŏn/Incheon*) ir pilsēta Dienvidkorejas ziemeļos Dzeltenās jūras krastā, netālu no Seulas un kalpo kā tās galvenā osta. Inčhonas Starptautiskā lidosta ir lielākā valstī un apkalpo arī Seulu.

## Vēsture

Kaut arī pilsētas vieta ir apdzīvota no neolīta un šeit atradās pilsēta Čemulpo (*Chemulpo*), pilsēta ieguva nozīmību 1883. gadā, kad šeit uzcēla ostu Seulas vajadzībām.

Korejas kara laikā 1950. gada 15. — 28. septembrī šeit notika Inčhonas kauja.

## Ārējās saites

* Vikikrātuvē par šo tēmu ir pieejami multivides faili. Skatīt: Inčhona.

* *Encyclopædia Britannica* raksts (angliski)
* *Brockhaus Enzyklopädie* raksts (vāciski)
* Krievijas Lielās enciklopēdijas raksts (2004-2017) (krieviski)
* *Encyclopædia Universalis* raksts (franciski)
# Bēta

Grieķu alfabēta 2. burts — bēta
**Bēta** (**Β, β**; grieķu: *βήτα* (*bē̂ta*)) ir grieķu alfabēta otrais burts. Grieķu alfabēta skaitļu pieraksta sistēmā tam ir nozīme 2. Cēlies no feniķiešu burta  — *bets*. No burta "bēta" cēlies latīņu alfabēta burts **B** un kirilicas alfabēta **Б** un **В**.

## Pielietojums

Lielais burts bēta pārsvarā netiek izmantots kā simbols, jo to raksta tāpat kā lielo latīņu alfabēta burtu B, kaut arī ir izņēmumi:

* Divas Β-funkcijas matemātikā: Eilera bēta funkcija un Dirihlē bēta funkcija.

Mazais burts β tiek izmantots kā simbols:

* Lambdas izskaitļošanā — β-redukcija.
* Leņķis matemātikā (pēc α).
* Par bēta versijām sauc programmatūras izlaidumu, tā izstrādes stadijā.
* Bēta — koeficients ekonomikā.
* Astronomijā — otrā spožākā zvaigzne zvaigznājā.

## Atsauces